KLASA: UP/I-034-01/24-01/65

URBROJ: 711-02-01/02-2024-10

Zagreb, 29. studenog 2024.

 **VIŠNJA LJUBIČIĆ**

 **pravobraniteljica za ravnopravnost**

 **spolova**

**Predmet: Višnja Ljubičić, pravobraniteljica za ravnopravnost spolova**

* obavijest, dostavlja se

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. i 36/24. u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Aleksandre Jozić-Ileković, predsjednice Povjerenstva te Igora Lukača, Nike Nodilo Lakoš, Ines Pavlačić i Ane Poljak, članova Povjerenstva dana 29. studenog 2024., u odnosu na Vas **utvrdilo kako ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je dana 13. rujna 2024.g. zaprimilo neanonimnu prijavu u kojoj se u bitnom navodi da pučka pravobranitelja odbija zatražiti provedbu službenog nadzora nad zakonitošću rada Gradske skupštine Grada Zagreba pri razrješenju prethodnog saziva Povjerenstva za zaštitu prava pacijenata Grada Zagreba te izboru i imenovanju sadašnjeg Povjerenstva i to nakon što je doznala da nadležno Ministarstvo zdravstva uporno odbija provesti taj nadzor. Podnositelji u prijavi nadalje ističe kako se pučka pravobraniteljica još nije obratila Ministarstvu zdravstva iako ima saznanja da Ministarstvo ne želi provesti nadzor nad Gradskom skupštinom Grada Zagreba odnosno njegovim Odborom za mandatna pitanja, izbor i imenovanja. Podnositelj također navodi kako Ured pučke pravobraniteljice ne odgovara na njegove molbe od veljače 2024.g. Nadalje, podnositelj ističe i prigovor na rad pravobraniteljice za ravnopravnost spolova jer već dvije godine ne reagira na spolnu neravnopravnost u navedenom Povjerenstvu kao i u Povjerenstvu za ravnopravnost spolova budući da u navedenim Povjerenstvima nema niti jednog muškarca odnosno da je ista od Odbora Gradske skupštine samo zatražila da u budućnosti više ne vrši takav izbor, ali nije zatražila da u postojećim Povjerenstvima isti korigira. Zaključno podnositelj smatra da su motivi navedenih pravobraniteljica njihova povezanost s političarkom Radom Borić i strankom Možemo.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

 Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima.

Uvidom u Registar obveznika, kojeg ustrojava i vodi Povjerenstvo, utvrđeno je da obveznica Višnja Ljubičić obnaša dužnost pravobraniteljice za ravnopravnost spolova od 31. listopada 2019.g., a da je navedenu dužnost obnašala i u mandatu 2011.-2019.g. slijedom čega je ista dužna postupati sukladno odredbama ZSSI-a.

Iz predmetne prijave proizlazi da se podnositelj prvenstveno žali na rad pravobraniteljice za ravnopravnost spolova i to konkretno vezano za činjenicu da ista Odbor Gradske skupštine samo zatražila da u budućnosti više ne vrši takav izbor u Povjerenstva koji će se sastojati isključivo od žena, ali da nije zatražila da u postojećim Povjerenstvima isti korigira.

Povjerenstvo ističe kako je obveznica, iako to nije bila dužna učiniti, po dostavi informativne obavijesti o otvaranju predmeta dostavila svoje očitovanje u kojem navodi da je po pritužbama na spolno neuravnotežen stav Povjerenstva za zaštitu pacijenata Grada Zagreba u protekle 3 godine, institucija Pravobraniteljice za ravnopravnost spolova postupala po pritužbama tri osobe koje poimenice navodi te da se u svakom predmetu radilo se o ponavljajućim pritužbama gdje su tužiteljima odgovarali u više navrata. U odnosu na kontinuirano prituživanje osobe ……………., …………………………………………………………………………………………………………………………………………………………………………………….. U odnosu na njegove pritužbe nakon provedenog ispitnog postupka, ustanovljeno je da nema osnove za poništavanje natječaja i izbora članova/ica u Povjerenstvo a za koje je nadležan Odbor za mandatna pitanja, izbor i imenovanje Gradske skupštine Grada Zagreba. Obveznica ističe kako je u odlukama donesenim u Uredu pravobraniteljice utvrđeno da Zakonom o zaštiti prava pacijenata nisu propisani kriteriji na temelju kojih se imenuju članovi Povjerenstva niti uvjeti koje moraju ispunjavati kandidati za članove Povjerenstva već je dana mogućnost svim osobama neovisno o stručnoj spremi i iskustvu da budu imenovane (prijavljeno 12 žena i 5 muškaraca). Ističe kako su predmetnu pritužbu razmatrali iz pozicije promicanja posebnih mjera za ravnopravno sudjelovanje žena i muškaraca u tijelima zakonodavne, izvršne i sudbene vlasti uključujući javne službe. Budući da Povjerenstvo nije tijelo jedinice lokalne ili regionalne samouprave, postupanje Odbora se ne može smatrati kršenjem odredbi Zakona o ravnopravnosti spolova. Ipak, ističe kako su Odboru dali Preporuku da se upoznaju sa posebnim mjerama ZRS-a te, u duhu tumačenja odredbi ZRS-a kao i promicanja načela ravnopravnosti spolova, vode računa o uravnoteženoj zastupljenosti žena i muškaraca prilikom imenovanja na svim razinama i u svim tijelima javne uprave.

Obveznica je dostavila i dokumentaciju koja potvrđuje njezine navode.

Povjerenstvo ističe kako isto nije nadležno ulaziti u pitanja obavlja li pojedini obveznik svoje poslove u skladu sa obvezama radnog mjesta na koje je izabran ili imenovan već isključivo postupa li obveznik prilikom obnašanja svoje dužnosti u skladu s odredbama koje propisuje ZSSI.

U konkretnom slučaju, Povjerenstvo ističe kako prijava ne upućuje na moguće kršenje odredbe ZSSI-a od strane obveznice, već se isključivo odnosi na pritužbu na rad iste.

Slijedom navedenog, Povjerenstvo ističe kako u konkretnom predmetu ne postoje pretpostavke za daljnje vođenje ovog postupka.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznica Višnja Ljubičić, osobnom dostavom
2. Podnositelju na znanje
3. Objava na internetskoj stranici Povjerenstva
4. Pismohrana